Solidariteit-hoof besiel gehoor met boek | George Herald
Solidariteit-hoof besiel gehoor met boek
Thursday, 30 July 2015, 06:24
Dr. Dirk Hermann, bedryfshoof van Solidariteit, tydens 'n gespreksgeleentheid vandeesweek in Groot-Brakrivier. Foto: Cornelle Carstens
SUID-KAAP NUUS - Dr. Dirk Hermann, die bestuurshoof van Solidariteit, het vandeesweek op uitnodiging van die Afrikanerbond, Groot-Brakrivier, 'n gespreksgeleentheid gelei waartydens hy ook sy nuwe boek kom bekendstel het.
Die novelle, BEGROND - anderkant treurgrond, is onder andere gebaseer op ware gebeure uit Hermann se familiegeskiedenis en speel grootliks af in Heilbron in die Vrystaat waar hy grootgeword het. Die boek, wat nie die eerste uit Hermann se pen is nie, word na verwagting in Oktober by Solidariteit se toekomsberaad vrygestel.
Ter inleiding het Hermann verwys na sy boek Treurgrond, wat na aanleiding van 'n plaasaanval waartydens sy oom Frits Hermann gesterf het, geskryf is.
"Met oom Frits se dood, het hy een van die tragiese statistieke geword van hierdie spesifieke misdaad in Suid-Afrika. Ek het die boek geskryf omdat daar myns insiens 'n lewende dokument moes bestaan waarvolgens mense en gevalle onthou word aan hul name en nie net aan 'n nommer nie."
Hermann het egter voorts verduidelik dat iets hom gepla het na Treurgrond, omdat dit 'n werklikheid sonder hoop daar gestel het. "Daar moet hoop wees en bowendien, is om sonder hoop te lewe, nie hoe ons as Christene met die werklikheid omgaan nie. Om 'begrond' te wees, dit is ons hoop."
'n Besielde Hermann het uittreksels uit die boek voorgelees, wat ten spyte van die ge-skiedkundige strekking daarvan, steeds uiters relevant tot die leefwêreld van die Afrikaner is. In die boek word gesprekke gevoer tussen verskeie geslagte, ook aan die hand van briewe wat as oorlewering van 'n stuk ge-skiedenis dien.
So word grepe van ervarings uit die Anglo-Boereoorlog vertel binne 'n hedendaagse jong Afrikaner se vrae en frustrasie rondom die effek wat regstellende aksie en uiteindelik werksreservering op sy lewe gehad het. Dit alles probeer hy verwerk binne die konteks van 'n plaasaanval waarin van sy familielede vermoor is.
Tydens sy aangrypende voorlesing verwys Hermann na die Afrikaner nie net as 'n bittereinder nie, maar ook as 'n iemand wat nuut kan begin, iemand wat glo aan selfdoen en selfstandigheid. Daar is ook sterk klem op die konsep van 'helpmekaar' en verantwoordelikheid neem vir die wêreld waarin ons leef.
Dra geskiedenis oor
Dr. Hermann het verskeie vrae vanuit die gehoor beantwoord na afloop van sy voorlesing. Hierin het hy kortliks die werking van die vakbond en sy verskeie lede-instellings verduidelik, asook terugvoering gegee oor enkele projekte.
In 'n vraag oor die relevansie van die hofsake waarmee Solidariteit voortdurend besig is, het Hermann gesê dat daar op enige gegewe tyd tussen 1 200 en 1 500 hofsake aan die gang is, waarvan die geslaagdheid op 85% bereken word.
Verder het Hermann verduidelik dat Solidariteit se skaduverslag oor plaasmoorde in Suid-Afrika in Augustus by die Verenigde Nasies ingehandig word. Die saak sal in Maart 2016 voorgelê word vir oorweging.
Ter afsluiting het Hermann 'n pleidooi aan die gehoor gelewer om seker te maak dat hulle aktief bly daarin om historiese kontinuïteit te behou.
"As julle een ding huis toe neem vanaand, is dit dat jy jou storie moet gaan neerskryf. Dit is 'n wonderlike manier om nie net 'n waardestelsel wat deur eeue kom oor te dra aan die geslagte wat nog kom nie, maar ook 'n manier om God se getrouheid te illustreer aan die hand van jou eie storie. Al is dit al wat jy doen, dan het jy 'n wonderwerk verrig en 'n reusebydrae gelewer."